Title: Forn de calç 4
Description: A aquest Forn de Calç 4 li ha costat existir. Per això, utilitzarem aquest espai per celebrar-ne les virtuts i felicitar-nos per la qualitat de les històries dels i les participants. Seguim fidels a l’esperit de la revista, que és el de publicar un grapat d’històries autoconclusives (tot i que moltes difícilment es poden catalogar com a «històries») amb la premissa de l’anticonvencionalisme i la diversitat d’estils i de gràfiques.

A aquestes altures, Forn de Calç segueix sent una raresa (una revista de còmic alternatiu en català, tota la frase és una dissonància de la realitat) amb una mentalitat d’èxit comercial que faria entrar en depressió qualsevol influencer crossfitter; però una raresa que nosaltres ja ens prenem amb naturalitat i que ha aconseguit crear un públic, cosa que ens fa molt contents.

Ha costat però ja teniu Forn de Calç 4 a les mans i esperem que el gaudiu i l’estimeu tant com nosaltres. I després, què? Sempre hem dit que anem pas a pas. La intenció és que n’hi hagi un cinquè volum. Des del moment que aquesta revista ha sortit de la impremta, comencem a pensar el nou número sense saber si sortirà a la llum. De moment, palpeu, oloreu, observeu, llegiu i torneu a observar…